Хоаким Кардосо
Човекът, който спи

Превод от португалски: Александър Муратов, Атанас Далчев, 1968

chitanka.info

Човекът, който спи, прилича на дете.

Човекът, който спи, е от дете по-чист,

той е като ангел.

Лицето му напомня лунна нощ;

държи в ръцете си душата на едни гърди,

а под очите сянката спокойна на нещата има.

В леглото, дето спя, не искам да лежат жени:

подбуждат тялото ми, мойте сънища смущават.

Защо да цапам тъй невинността вълшебна на съня?

Човекът, който спи, е винаги самотен;

живее в свят, свят само негов, свят различен,

където невалидни са научните закони.

Човекът, който спи, познава чудесата.

Човекът, който спи, надниква в рая.

Човекът, който спи, е по-добър от мъртъвците.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.